På grund af skattestoppet fra 2001 og de ovennævnte regler om, hvilke ejendomsvurderinger der danner grundlag for din ejendomsværdiskat, taler man indimellem om, at udviklingen i ejendomsværdiskatterne er uretfærdig. Overordnet set gælder skattestoppet for alle, men det er langt mere værd for dem, der har boliger, der er steget meget i værdi siden 00’erne, fordi deres skattebetaling bliver udregnet på baggrund af en ejendomsvurdering, der ikke stemmer overens med boligens egentlige værdi. Som følge af det nye boligskatteforlig, vil ejendomsværdiskatten fremover i langt højere grad skulle følge boligens egentlige værdi. De nye og forberede offentlige ejendomsvurderinger som begynder at blive rullet ud i efteråret 2020 skal sikre, at hvis din bolig stiger i værdi, skal din skattebetaling følge med. Og hvis din bolig falder i værdi, så skal skatten tilsvarende falde.